Vicente Rubi

Si Vicente Rubi (mas nailhan isip Noy Inting Rubi, namatay Nobiyembre 12, 1980) usa ka kompositor sa mga awit sa pinulongang Binisayang Sinugboanon. Ang iyang obra maestra mao ang kinaham nga Kasadya Ning Taknaa.

Dili lang alawiton sa Pasko ang gikompos ni Noy Inting Rubi. Daghan usab siyag namugna nga mga awit bahin sa gugma ingon man sa dagan sa kinabuhi sa tawo. Iyang nakompos ang mga awit nga Binisaya sama sa "Walay Balatian", "Laylay sa Kalanggaman", "Bisan Sinakit", "Siloti Lang Unya", "Dili Palingla", "Harana", "Carmela", "Nagsaad ug Nanumpa", "Sayo sa Kabuntagon", "Sugo sa Palad", "Dili Tiaw nga Kalipay", "Himatikdan", "Tumong sa Kalipay", "Sud-onga", "Imong Kahuyang", "Dinagmalan", "Mabalhinon", "Kapalaran", "Dalagang Bukidnon", "Violeta", "Palad sa Tawo", "Dili Mapala", "Dili Mayayay", "Kanhing Kalipay", "Nahinumdom Ka Ba", "Gugma", "Malim    on" ug "Panumpa". Kining tanan niyang mga kinompos pulos nahimoan og mga plaka sa Pioneer Record Sales ug sa Vicor Music Corporation didto sa Manila.

Si anhing Noy Inting Rubi wala gayod makatuon bahin sa musika ug dili gani siya makahibawo sa nota. Matod pa niya nga ang iyang pagmugna og mga awit usa ka tuga sa Kahitas-an. Mao ray bugtong niyang gamiton sa pagtagik og mga awit ang iyang sista. Hanas usab siyang motugtog sa sista ug bandurya. Kini maoy gihimo niyang gabayan sa kalamposan niya sa natad sa musika.

Sa iyang paghago sa pagkompos og mga awit nga Binisaya, siya nakadawat og mga pasidungog. Gihatagan siyag pasidungog sa kagamhanan sa Dakbayan sa Sugbo, agig pag-ila sa iyang walay kinutobang paggama ug pagpalambo sa Binisayang Sinugboanon nga mga awit (hinuon ang maong pasidungog gihatag dihang patay na si Noy Inting). Nakadawat usab siyag pasidungog gikan sa Cebu Arts Foundation nga gipangulohan kanhi ni gobernador sa Sugbo ug karon kongresista Eduardo R. Gullas, sa Unang Distrito sa Sugbo, atol sa unang pagpahigayon sa Cebu Daygon Festival kaniadtong Disyembre 16, 1981. Ang maong posthumous award isip pasidungog sa iyang walay kamatayon nga daygon sa Pasko, ang "Kasadya Ning Taknaa." Ug may daghan pang mga pasidungog sa iyang walay pagkapuol nga pagmugna og mga awit nga Sinugboanon.

Si anhing Vicente “Noy Inting” Rubi naminyo kang Brigida Aseniero ug gitugahan sila og upat ka mga anak. Sila mao si Rudy Rubi, usa ka inilang magsisibya sa radyo, direktor ug magsusulat; Alberto, Ludivina ug Edilberto. Hangtod karon siya buhi lang gihapon sa panumdoman sa mga tawo pinaagi sa iyang mga namugnang Binisayang mga awit.

Mga Pilipinong kompositor
Mga kompositor sa Sinugboanon
Mga Sugboanon
Mga natawo sa 1903
Mga namatay sa 1980
Mga natawo sa Enero 23
Mga namatay sa Nobiyembre 12